लन्डन , 24 आगस्ट : गिख्रंथाव ब्रिटिस उतखारि जिहादी एबा उतखारि सिद्धार्थ धरआ सिरियाआव आइएसआइएसखौ बेंखन्नानै गुलि गावनायाव थैयो । बिजों लोगोसे बिनि बिसि आयशायाबो थैयो । गांसे गोदान बिजाबआव बुनाय जादोंदि , लन्डनआव जोनोम मोन्नाय सिद्धार्थ धरआ जुन 2017 याव रक्कायाव इस्लामिक स्टेटआव गुलि गावनायाव बिसिजों लोगोसे थैदों । नाथाय बिनि सा 5 फिसाफोरनि सोमोन्दै मिथिनो मोनाखै । आमेरिकानि उतखारि होबथाग्रा जर'खा डगलस वीक्सनि बिजाबनिफ्राय डेली मेलआ बे खौरांखौ मिबथिहोदों । बे बिजाबया उतखारि फसंथान अल मुहाजिरफोरखौ लानानै लिरनाय , जायनि गाहायआ अंजेम चौधुरी । डगलसआ उतखारि हान्जानि फोथायनायखौ देरहासादनानै माखासे बोसोर बिसोरखौ संदान्दों । बियो धर आरो चौधुरीनि इन्टारभिउबो लादोंमोन । आबुं समायसाह मुङैबो मिथिजानाय धरआ चेनेल 4 नि डक्युमेन्ट्रिआवबो नुजादोंमोन , जायनि मुङा जिहादी नेतस्ट डरमोन । मानिना लानाय जायोदि 2016 आव सिरियाआव सा 5 सुबुंफोरखौ इनाय अनागरै बुथारनायखौ दिन्थिनाय भिडिअ'आव फोसावग्रा एबा बाथ्रा बुंनाया बिनोमोन । बिसोर सा 5 सुबुंफोरखौ खर'आव उनथिंजायनिफ्राय गुलि गावना बुथारनायनि सिगां बियो गाहाय मन्थ्रि डेभिड केमरनखौ लाजि फोनांदोमोन , जायखौ बिडिअ'आव नुदोंमोन । वीक्सआ बिजाबाव लिरदोंदि , जिहादी सिडनि सासे लोगोआ बिनि बुथारजानायनि सोमोन्दै मिथिहोदों । बियो मेसेजआव बुंदों , जों जाय आल्लाहनि आरो जेराव जों थांफिननांगौ अबु रुमायसाहया बेयाव थांबाय , जेराव बियो गावनि बिसि आयशाजों लोगोसे अराय थांनो लुबैदोंमोन । वीक्सआ डेलि मेलनो फोरमायदोंदि , बे खौरांआ थार , बियो बेखौ फिन नायबिजिरबावदोंमोन । थैजासिमआव 35 बोसोर बैसोनि धरआ हिन्दु नख'राव जोनोम मोन्दोंमोन नाथाय चौधुरीनि सोमोन्दोआव फैनायनि उनाव बियो इस्लामखौ आजावनाय जादोंमोन । 
आइएसआइएसनि गाहाय उतखारि सिद्धार्थ धरआ थैबाय